Bilag 4.1.a CISUs Kernefortælling

|  |  |
| --- | --- |
| **Hvem er vi?** | CISU, Civilsamfund i Udvikling, er en sammenslutning af 300 danske civilsamfundsorganisationer, der er engageret globalt.  Globalt arbejder CISUs medlemsorganisationer i ligeværdige partnerskaber med civilsamfundsorganisationer for at fremme lige rettigheder og demokrati.  I Danmark arbejder CISU med at oplyse om og engagere befolkningen i globale forhold og fremme globalt engagement som en folkesag. |
| **Forståelse og tilgang** | Stærke, uafhængige civilsamfundsorganisationer giver mennesker mulighed for at organisere sig som fundament for demokratisk, rettighedsbaseret samfundsudvikling.  Når mennesker organiserer sig, får de en stemme, de kan bruge til at sikre bedre livsvilkår og rettigheder.  På den måde engagerer CISUs medlemsorganisationer mennesker globalt i deres arbejde for at sikre retten til at forsamles, til at organisere sig, til at ytre sig frit og retten til uddannelse for at kunne bruge deres rettigheder.  Organiserede civilsamfund forstærker den enkeltes engagement i en fælles verden og giver mulighed og handlekraft til at styrke demokrati samt fx indsatser for fred og klimaretfærdighed.  Organiserede civilsamfund hjælper os til at passe bedre på os selv, hinanden og fremtidige generationer.  CISUs medlemsorganisationers partnerskaber med lokale civilsamfundsorganisationer, sikrer lokal forankring og lederskab og sætter mennesker forrest i deres egne bestræbelser på at skabe en bedre fremtid for sig selv og deres samfund. |
| **Konteksten** | Geopolitiske opbrud betyder at nationalstater i højere grad handler ud fra nationale prioriteter. Dette gælder også for udviklingssamarbejdet, hvor donorlande har nationale politiske prioriteter relateret til fx sikkerhed-, handel-, migration- og klimapolitik og civilsamfundsstøtte bliver set som i et middel til at understøtte disse mål. Samtidig vokser afkolonialisering og #shiftthepower i bevægelser idet globale civilsamfund med krav om at samarbejde i øget grad finder sted på deres præmisser.  Demokrati, menneskerettigheder og råderum for civilsamfundsorganisationer er mange steder i verden under pres af en bevægelse mod autokrati, egenrådighed, og undertrykkelse af rettigheder. Marked og stat smelter i stigende grad sammen og agerer ofte ud fra fælles interesser og styrker magtpositioner, som marginaliserer civilsamfundet. Samtidigt er såvel stat som marked afhængige af de demokratiske processer som civilsamfundets organisationer er med til at understøtte.  Kloden, planter, dyr og mennesker er presset af uforudsigelige klimahændelser. Klimaforandringer skaber ødelæggelse, og menneskeskabte konflikter driver mennesker på flugt og ud i desperation.  Vores klode, vores klima og vores fælles verden har brug for civilsamfundets mangfoldige stemmer. Der er brug for at vi står sammen og med en bred vifte af forskellige tilgange arbejder på at løse biodiversitets-, klima- og demokratiske- og fordelingskriser som vi står overfor. Der er brug for den globale solidaritet, forståelse og organisering som CISUs medlemsorganisationer er engagerede i. |
| **Hvad vil vi?** | CISU arbejder for en verden med lige rettigheder og muligheder for alle.  Vi arbejder for en verden med retfærdig fordeling, og en verden hvor alle har mulighed for at organisere sig og realisere rettigheder og muligheder i demokratisk opbyggede fællesskaber og samfund.  Vi ved, at verden hænger sammen. Derfor har vi en forpligtelse til at engagere os og bidrage til vores fælles fremtid. Når vi gennem folkeligt engagement støtter civilsamfund i deres forandrings- og organiseringsprocesser, planter vi samtidigt det frø, der på lang sigt kan sikre fred og stabilitet også herhjemme. |
| **Hvordan vil vi opnå det?** | CISU vil tydeliggøre civilsamfundsorganisationers rolle og vigtighed i opbygningen af modstandsdygtige og stærke samfund, der varetager befolkningens rettigheder.  Vi vil støtte mangfoldige, uafhængige, levende og stærke civilsamfund som udgør et af grundelementerne i et demokratisk samfund, der respekterer alles rettigheder.  Vi vil støtte civilsamfundsorganisationer i at udvikle sig, lære og styrke legitimitet og ansvarlighed i forhold til de mennesker og interesser de repræsenterer.  Vi vil kigge indad, og udfordre os selv og hinanden, så vi forsat er relevante, og arbejde aktivt på at give beslutningskompetence og magt til organisationer i det globale syd. |
| **Hvad gør vi?** | For at realisere vores mål gør CISU følgende:   * Forvalter puljer der giver medlemsorganisationer og bevillingshavere mulighed for at få støtte til deres arbejde ude i verden og i Danmark. * Monitorerer, evaluerer, udvikler og lærer af og med vores medlemsorganisationer, så de og vi fortsat er relevante og legitime partnere. * Formidler viden og læring med medlemmer og bevillingshavere, offentlighed og beslutningstagere i Danmark og globalt. * Styrker civilsamfundsorganisationer og deres partnerskaber igennem kapacitetsudvikling og erfaringsudveksling. * Samarbejder med vidensinstitutioner for at understøtte og videreudvikle tilgange, metoder og resultatskabelse. * Organiserer medlemsorganisationer og italesætter interesser overfor relevante aktører, herunder politiske beslutningstagere, fonde og private virksomheder. * Engagerer os i relevante netværk og fora, hvor vi har mulighed for at italesætte civilsamfundsorganisationers interesser, udfordringer og rolle i at skabe ligeværdige liv og samfund. * Promoverer lokalt ledede partnerskaber, hvor mennesker varetager egne rettigheder og har indflydelse på de faktorer, der påvirker deres liv. |